TEST: Withings BodyFit

En smart badevægt kan i dag langt mere end blot fortælle, hvad man vejer. De fleste modeller måler også fedtprocent, muskelmasse, vandprocent og en række andre værdier, som kan være interessante, hvis man forsøger at leve sundere eller følger sin træning tæt. Withings har været blandt de mest etablerede producenter på området i mange år – jeg har tidligere testet BodyScan 1 – og BodyFit placerer sig i den øvre del af markedet uden at være virksomhedens absolutte topmodel. Det gør den samtidig interessant for dem, der gerne vil have et gennemarbejdet produkt, men ikke nødvendigvis har behov for de nyeste funktioner.

Efter knap to ugers brug er indtrykket overvejende positivt. BodyFit gør ikke noget stort væsen af sig, men den fungerer stabilt i hverdagen, og det er i sidste ende det vigtigste for et produkt, man forhåbentlig stiller sig op på næsten hver dag.

Hurtig at komme i gang med

Hvis man allerede har en Withings-konto, tager det kun få minutter at få vægten koblet på hjemmets Wi-Fi og klar til brug. Har man ikke tidligere brugt Withings, er processen stadig enkel, og appen guider fint gennem opsætningen. Jeg oplevede ingen problemer undervejs, og alt er pænt designet. Skærmen er rimeligt stor og alt står klart og let læseligt på den.

Når først den er sat op, passer den stort set sig selv. Vejningen går forholdsvis hurtigt, og både Wi-Fi og Bluetooth fungerede stabilt gennem hele testperioden. Hver eneste måling blev automatisk overført til appen uden forsinkelser eller forbindelsesproblemer. Det er måske ikke den mest spændende egenskab, men det er præcis sådan en smartvægt bør fungere.

Klassisk design og en god app

Designet er meget traditionelt. Det er en flad glasvægt uden særlige designmæssige finesser, men byggekvaliteten virker solid, og den giver et godt kvalitetsindtryk – der er noget tyngde i det. Man får ikke følelsen af et billigt produkt, selv om udseendet heller ikke skiller sig ud fra mængden.

Withings-appen er til gengæld en af produktets største styrker. Den samler alle målinger på en overskuelig måde og gør det let at følge udviklingen over tid. Den er dog også blevet ret omfattende gennem årene, så nye brugere kan godt opleve, at der er mange funktioner og menuer at finde rundt i. Heldigvis ligger de vigtigste funktioner lige for, og det kræver ikke lang tid at lære de grundlæggende muligheder at kende.

Withings tilbyder samtidig abonnementet Withings+, men det er værd at understrege, at BodyFit fungerer fint uden. De almindelige målinger, historikken og synkroniseringen er gratis. Abonnementet giver blandt andet adgang til mere dybdegående analyser, personlige sundhedsprogrammer, ugentlige rapporter og AI-baserede anbefalinger, som forsøger at omsætte målingerne til konkrete råd. Det kan være interessant for nogle, men langt fra nødvendigt for at få glæde af selve vægten.

Tallene er mest interessante over tid

Det område, hvor jeg er mest forbeholden, er kropsmålingerne. Under testen oplevede jeg flere gange, at fedtprocent, muskelmasse og andre værdier kunne ændre sig ganske markant i løbet af kort tid. Flere procentpoints forskel lyder voldsomt, men det er samtidig en velkendt begrænsning ved den type målinger, som stort set alle smartvægte benytter.

BodyFit anvender bioelektrisk impedans, hvor en svag elektrisk strøm sendes gennem kroppen. Resultatet påvirkes blandt andet af, hvor meget væske man har drukket, hvornår man sidst har spist, hvor meget man har svedt, og hvornår på dagen man vejer sig. Derfor er det heller ikke realistisk at betragte den enkelte måling som en præcis sandhed. Til gengæld kan tallene sagtens være nyttige, hvis man vejer sig under de samme forhold hver gang og ser på udviklingen over flere uger eller måneder. Her begynder mønstrene at give langt mere mening. Men du kan altså ikke forvente, at du kan stille dig på vægten og få den ultimative sandhed om din fedtprocent ved den ene vejning. Er det lidt irriterende? Ja. Men igen – der er ikke så meget at gøre ved det. Withings BodyFit gør det så godt som man kan forvente af en vægt i prisklassen. Men altså – kig på tallene over en længere periode, så får du stadig et rimeligt billede af, hvordan din krops tilstand er.

Integrationerne fungerer præcis som de skal

En af de ting, jeg især sætter pris på, er integrationerne med andre platforme. Apple Health fungerer upåklageligt, så vægtdata automatisk bliver en del af det samlede sundhedsbillede sammen med oplysninger fra eksempelvis et Apple Watch. Jeg har også koblet BodyFit sammen med Google Health Connect, hvilket gør det muligt at dele data med andre apps og tjenester, herunder Googles egne AI-baserede sundhedsfunktioner.

Det betyder, at vægten ikke bliver en isoleret ø, men indgår som en naturlig del af det øvrige økosystem. For mange er det sandsynligvis vigtigere end, om fedtprocenten en enkelt dag viser 18 eller 20 procent.

En god smartvægt, hvis man kan leve med prisen

BodyFit koster omkring 2.000 kr., og det er mange penge for en badevægt. Der findes billigere modeller, som på papiret tilbyder mange af de samme funktioner. Til gengæld leverer Withings en gennemarbejdet app, stabile integrationer og en oplevelse, hvor det hele fungerer uden de små irritationsmomenter, som ofte følger med billigere alternativer.

Samtidig koster BodyFit kun omkring det halve af den nyere BodyFit 2, som henvender sig til brugere, der ønsker mere avancerede målinger og nyere sensorteknologi. Hvis man blot leder efter en solid smartvægt med en god app og stabile integrationer, kan BodyFit derfor sagtens være et fornuftigt valg. Er ambitionen derimod at få den nyeste teknologi og de mest avancerede analyser, er det værd at kigge mod de nyere modeller.

Du kan læse mere om Withings BodyFit her.

TEST: Withings BodyFit